ພາຍຸເຂດຮ້ອນ ແບຣີ ໄດ້ນຳເອົານ້ຳຝົນ ຕົກລົງຢ່າງໜັກ ໃສ່ເມືອງແຄມຝັ່ງ ຂອງລັດລູອີຊີແອນນາ 
ເຖິງຢ່າງໃດກໍຕາມ ມາເຖິງຕອນເດິກຂອງວັນເສົາວານນີ້ ເມືອງນິວອໍລີນ ກໍໄດ້ພົ້ນໄພອັນຕະລາຍຈາກ ພາຍຸດັ່ງກ່າວ ພຽງແຕ່ໄດ້ຮັບຝົນຕົກ ລົງມາເລັກນ້ອຍ ແລະມີລົມພັດແຮງເປັນໄລຍະໆ.
ພາຍຸເຮີຣີເຄນແບຣີ ຊຶ່ງໄດ້ພັດຂຶ້ນຝັ່ງ ໃນຕອນເຊົ້າວັນເສົາວານນີ້ ຢູ່ເຫຼາະແຄມຝັ່ງຂອງ ອ່າວລູອີຊີແອນນາ ກໍໄດ້ຫລຸດກຳລັງລົງຢ່າງວ່ອງໄວ ກາຍເປັນພາຍຸເຂດຮ້ອນ ລົມພາຍຸດັ່ງກ່າວ ໄດ້ພັດຂຶ້ນຝັ່ງ ຂອງລັດລູອີຊີແອນນາ ໃກ້ກັບເມືອງຕ່າງໆຢູ່ເຫຼາະແຄມ ຝັ່ງ ອີງຕາມສູູນກາງເຮີຣິເຄນແຫ່ງຊາດ ຊຶ່ງໄດ້ເຕືອນວ່າ ລົມພາຍຸແບຣີ ເປັນໄປໄດ້ສູງ ທີ່ຈະນຳເອົາຄື້ນຟອງທະເລທີ່ເປັນອັນຕະລາຍ ບວກໃສ່ກັບລົມແຮງ ແລະຝົນຕົກໜັກ ທີ່ອາດຈະກໍ່ໃຫ້ເກີດ “ໄພນ້ຳຖ້ວມທີ່ເປັນອັນຕະລາຍຕໍ່ຊີວິດ” ຢູ່ໃນຫຼາຍເຂດຂອງແຄມ ຝັ່ງອ່າວດັ່ງກ່າວ ແລະເຂດລຸ່ມຮ່ອມພູຂອງລັດມິສສິດສິບປີ ຄາດກັນວ່າ ພາຍຸແບຣີ ຈະນຳເອົາຝົນຕົກລົງມາຫຼາຍເຖິງ 50 ສັງຕີແມັດ ໃນທົ່ວງລັດ ດັ່ງກ່າວ ພາຍໃນວັນອາທິດມື້ນີ້ ໄພຂົ່ມຂູ່ທີ່ສຳຄັນຈາກລົມພາຍຸດັ່ງກ່າວ ແມ່ນຄາດວ່າ ຈະມາຈາກນ້ຳຖ້ວມ ຫຼາຍກວ່າລົມແຮງ ຜູ້ປົກຄອງລັດລູອີຊີແອນນາ ທ່ານຈອນ ແບລ ແອດໂວດສ໌ ໄດ້ກ່າວວ່າ “ອັນນີ້ ເປັນພຽງ ການເລີ້ມຕົ້ນເທົ່ານັ້ນ ມັນຈະຢູ່ໃນລັດຂອງພວກເຮົາ ເປັນເວລາຫຼາຍມື້ ” ພາຍຸແບຣີ ຊຶ່ງເປັນລົມພາຍຸເຮີີຣິເຄນຫົວທຳອິດຂອງລະດູການ ໃນມະຫາສະໝຸດ ແອັດແລນຕິກ ຊຶ່ງມັນບັນຈຸລົມແຮງສູງສຸດເຖິງ 120 ກິໂລແມັດຕໍ່ຊົ່ວໂມງ ແລະໄດ້ເຄື່ອນ ຍ້າຍດ້ວຍຄວາມໄວ 9 ກິໂລແມັດຕໍ່ຊົ່ວໂມງ ຜູ້ອຳນວຍການສູນກາງເຮີຣິເຄນແຫ່ງຊາດ ທ່ານ ເຄັນ ແກຣມ ໄດ້ກ່າວວ່າ ພາຍຸແບຣີ “ໄດ້ສະສົມຄວາມຊຸ່ມຊື້ນຢ່າງຫລວງຫລາຍ” ແລະຄາດກັນວ່າ ຈະນຳເອົາຝົນຕົກລົງໃສ່ ທົ່ວຂົງເຂດ ໃນທ້າຍສັບປະດານີ້ ບັນດາພົນລະເມືອງທັງຫຼາຍ ໃນນະຄອນນິວອໍລີນ ພາກັນເສີມການປ້ອງກັນຕໍ່ເຮືອນຊານ ຂອງພວກເຂົາເຈົ້າ ແລະໄດ້ສະສົມເຄື່ອງຢູ່ເຄື່ອງກິ່ນ ໃນຂະນະທີີ່ພາຍຸແບຣີ ເລີ້ມເຄື່ອນ ເຂົ້າ ມາໃນລັດ ຈາກອ່າວເມັກຊິໂກ ເຖິງຢ່າງໃດກໍຕາມ ມາເຖິງຕອນເດິກຂອງວັນເສົາ ວານນີ້ ເມືອງນິວອໍລີນ ກໍໄດ້ພົ້ນໄພອັນຕະລາຍຈາກພາຍຸດັ່ງກ່າວ ພຽງແຕ່ໄດ້ຮັບຝົນຕົກ ລົງມາເລັກນ້ອຍ ແລະມີລົມພັດແຮງເປັນໄລຍະໆ